Na temelju članaka 26. i 27. Zakona o radu (Narodne novine broj 93/14, 127/17, 98/19, 151/22 i 64/23) te članka 145. Statuta Osnovne škole Samobor, Školski odbor Osnovne škole Samobor nakon prethodnog savjetovanja sa sindikalnim povjerenikom s pravima i obvezama Radničkog vijeća, na sjednici održanoj 17. travnja 2024. godine, donio je

**PRAVILNIK O IZMJENAMA I DOPUNAMA PRAVILNIKA O RADU**

**Članak 1.**

U Pravilniku o radu Osnovne škole Samobor, KLASA: 011-03/23-02/2, URBROJ: 238-27-14-23-01 od 01. lipnja 2023. (u daljnjem tekstu: Pravilnik) članak 3. mijenja se i glasi:

“Odredbe ovoga Pravilnika ne primjenjuju se kada je ugovorom o radu, kolektivnim ugovorima – temeljnim za javne službe i granskim za osnovnoškolske ustanove (u daljnjem tekstu: Kolektivni ugovori) ili drugim propisom neko pravo radnika iz radnog odnosa određeno povoljnije od prava iz ovoga Pravilnika, osim ako zakonom nije drukčije propisano.“

**Članak 2.**

U članku 5. iza stavka 3. dodaje se stavak 4. koji glasi:

“Nazivi radnih mjesta u člancima 8.- 11. ovoga Pravilnika određeni su u skladu s uredbom kojom su propisani nazivi radnih mjesta, uvjeti za raspored i koeficijenti za obračun plaće u javnim službama.”

**Članak 3.**

Ispred članka 8. mijenja se naslovi i glasi: „Tajnik školske ustanove 1“

Članak 8. mijenja se i glasi:

“Tajnik školske ustanove 1 obavlja poslove tajnika školske ustanove, a navedene poslove može obavljati osoba koja ima završen:

a) sveučilišni integrirani prijediplomski i diplomski studij pravne struke ili stručni diplomski studij javne uprave,

b) stručni prijediplomski studij upravne struke, ako se na natječaj ne javi osoba iz točke a) ovoga stavka.”

**Članak 4.**

Ispred članka 9. mijenja se naslovi i glasi: „Voditelj računovodstva u školi 1“.

Članak 9. mijenja se i glasi:

“ Voditelj računovodstva u školi 1 obavlja poslove voditelja računovodstva.

Uvjeti za obavljanje poslova voditelja računovodstva iz stavka 1. ovoga članka su završen sveučilišni diplomski studij ekonomije odnosno sveučilišni integrirani prijediplomski i diplomski studij ekonomije odnosno stručni diplomski studij ekonomije odnosno sveučilišni prijediplomski studij ekonomije ili stručni prijediplomski studij ekonomije – računovodstveni smjer za sve navedene struke odnosno viša ili visoka stručna sprema ekonomske struke – računovodstveni smjer stečena prema ranijim propisima.”

**Članak 5.**

Ispred članka 11. mijenja se naslov i glasi: „Stručni radnik na tehničkom održavanju / Kuhar-slastičar 2, Čistač/spremač“.

Članak 11. mijenja se i glasi:

„Uvjet za radno mjesto radnika III vrste koji obavlja poslove domara, završena srednja škola u programu-zanimanju soboslikar-ličilac.

Uvjet za radno mjesto stručnog radnika na tehničkom održavanju koji obavlja poslove domara/ložača je završena srednja škola tehničke struke, zdravstvena sposobnost za obavljanje poslova s posebnim uvjetima rada i vozačka dozvola B kategorije.

Uvjerenje o posebnoj zdravstvenoj sposobnosti pribavlja se prije sklapanja ugovora o radu u skladu s posebnim propisima te dokazuje uvjerenjima ovlaštenih zdravstvenih ustanova.

Liječnički pregled se obavlja prije sklapanja ugovora o radu, a troškove liječničkog pregleda snosi Škola.

Osoba iz stavka 2. ovog članka koja obavlja i poslove rukovanja centralnog grijanja mora imati i položen stručni ispit za rukovatelja centralnog grijanja prema Pravilniku o poslovima upravljanja i rukovanja energetskim postrojenjima i uređajima.

Uvjet za radno mjesto kuhara-slastičara 2 koji obavlja poslove kuhara je završena srednja škola - program kuhar odnosno KV kuhar i završen tečaj higijenskog minimuma.

Uvjet za radno mjesto čistača/spremača je završena osnovna škola, a čistač/spremač koji priprema i poslužuje hranu mora imati i završen tečaj higijenskog minimuma.“

**Članak 6.**

Članak 15. mijenja se i glasi:

“Iznimno od odredbe članka 14. ovoga Pravilnika, radni odnos može se zasnovati ugovorom o radu bez natječaja:

* na određeno vrijeme kada je zbog obavljanja poslova koji ne trpe odgodu potrebno zaposliti osobu na vrijeme do 60 dana na temelju samostalne odluke ravnatelja Škole u skladu s odredbama Zakona o odgoju i obrazovanju u osnovnoj i srednjoj školi
* s osobom kojoj je ugovor o radu na neodređeno vrijeme otkazan zbog gospodarskih, tehničkih ili organizacijskih razloga i koja se nalazi u evidenciji upravnog tijela županije nadležnog za poslove obrazovanja
* do punog radnog vremena, s radnikom koji u Školi ima zasnovan radni odnos na neodređeno nepuno radno vrijeme
* na zahtjev radnika zaposlenog u drugoj školskoj ustanovi na neodređeno vrijeme, premještajem u Školu, na temelju sporazuma ravnatelja školskih ustanova
* s osobom koja je tijekom studija bila korisnik državne stipendije Ministarstva znanosti i obrazovanja (dalje: MZO) za STEM nastavničke studije i koja je, sukladno uvjetima stipendiranja, preuzela obvezu rada u školskoj ustanovi. Škola će od MZO zatražiti popise i kontakte korisnika državne stipendije MZO za STEM područja, a na temelju dostavljenih podataka Škola će uputiti službeni poziv osobi za zasnivanje radnog odnosa.
* na poslovima učitelja na određeno vrijeme do godinu dana s osobom u mirovini koja ispunjava uvjete natječaja, s mogućnošću produljenja ugovora na određeno vrijeme za dodatnih godinu dana, ali ne dulje od 67. godine života ako se na natječaj ne javi osoba koja ispunjava uvjete za učitelja iz članka 105. Zakona o odgoju i obrazovanju u osnovnoj i srednjoj školi
* s osobom koja se zapošljava na radnom mjestu vjeroučitelja.

Vjeroučitelji zasnivaju radni odnos u Školi na temelju posebnih ugovora s vjerskim zajednicama.”

**Članak 7.**

Članak 27. mijenja se i glasi:

„Ugovor o radu na određeno vrijeme može se sklopiti u najdužem trajanju od tri godine prema uvjetima i na način propisan Zakonom o radu.

Iznimno od stavka 1. ovoga članka ugovor o radu može se sklopiti i na vrijeme duže od tri godine u slučaju:

* ako je to potrebno zbog zamjene privremeno nenazočnog radnika
* ako je to potrebno zbog dovršetka rada na projektu koji uključuje financiranje iz fondova Europske unije
* ako je to zbog nekih drugih objektivnih razloga dopušteno posebnim zakonom ili kolektivnim ugovorom.

Ugovor o radu na određeno vrijeme sklapa se i u drugim slučajevima propisanim zakonom te u skladu s odredbama Zakona o odgoju i obrazovanju u osnovnoj i srednjoj školi u sljedećim slučajevima:

* zamjene privremeno nenazočnog radnika
* na poslovima učitelja na određeno vrijeme do godinu dana s osobom u mirovini koja ispunjava uvjete natječaja, s mogućnošću produljenja ugovora na određeno vrijeme za dodatnih godinu dana, ali ne dulje od 67. godine života ako se na natječaj ne javi osoba koja ispunjava uvjete za učitelja iz članka 105. Zakona o odgoju i obrazovanju u osnovnoj i srednjoj školi.
* ako se na natječaj ne javi osoba koja ispunjava uvjete natječaja niti se radni odnos zasnuje s osobom iz stavka 3. točke 2. ovog članka, radni odnos se može zasnovati sa osobom koja ne ispunjava propisane uvjete, a do zasnivanja radnog odnosa na osnovi ponovljenog natječaja kojeg je Škola je u obvezi ponoviti u roku pet (5) mjeseci
* kada je potrebno osigurati kontinuitet rada, odnosno kada obavljanje poslova ne trpi odgodu, radni odnos se može zasnovati na određeno vrijeme, bez natječaja, do zasnivanja radnog odnosa na temelju natječaja ili na drugi propisan način, ali ne dulje od 60 dana

**Članak 8.**

U članku 60. stavku 1. riječi “jedan dan” zamijenjuju se riječima “tri dana”.”

**Članak 9.**

U članku 66. stavku 2. ispred riječi „rodilja“ dodaje se riječ „trudnica“.

**Članak 10.**

U članku 75. stavak 1. mijenja se i glasi:

“Pravo radnika na plaću i naknadu plaće, pravo na otpremninu, jubilarnu nagradu, naknadu troškova prijevoza za dolazak na posao i povratak s posla, pravo na pomoć, dnevnice za službena putovanja, regres za korištenje godišnjeg odmora te ostala materijalna prava utvrđuju se i isplaćuju u skladu sa zakonskim odredbama te odredbama Kolektivnih ugovora.”

**Članak 11.**

Ispred članka 91. mijenja se naslov i glasi:

„11. Udaljavanje radnika od obavljanja poslova i privremeno udaljavanje“

Članak 91. mijenja se i glasi:

“Ako Škola zaprimi dokaz da je protiv osobe u radnom odnosu u školskoj ustanovi pokrenut i vodi se kazneni postupak za neko od kaznenih djela iz stavaka 1. i 2. članka 106. Zakona o odgoju i obrazovanju u osnovnoj i srednjoj školi udaljit će osobu od obavljanja poslova do obustave kaznenog postupka, odnosno najduže do pravomoćnosti sudske presude, uz pravo na naknadu plaće u visini dvije trećine prosječne mjesečne plaće koju je osoba ostvarila u tri mjeseca prije udaljenja od obavljanja poslova.

Ako Škola sazna da je protiv osobe u radnom odnosu u školskoj ustanovi podnesena kaznena prijava za neko od kaznenih djela spolnog zlostavljanja i iskorištavanja djeteta, ravnatelj je istu dužan privremeno udaljiti od obavljanja poslova, uz pravo na naknadu plaće u visini pune mjesečne plaće koju je osoba ostvarila u tri mjeseca prije udaljenja od obavljanja poslova, do zaprimanja dokaza da je protiv osobe pokrenut kazneni postupak ili odbačena kaznena prijava.”

**Članak 12.**

Ispred članka 105. mijenja se naslov i glasi:

“ XII. PRAVO RADNIKA UPUĆENIH NA RAD U EUROPSKE ŠKOLE I NEPLAĆENI DOPUST”

Članak 105. mijenja se i glasi:

**“**Odgojno-obrazovni radnik koji prije upućivanja na rad u europske škole ima u Školi zasnovan radni odnos na puno neodređeno vrijeme, ima pravo povratka na rad, na poslove koje je obavljao prije upućivanja, bez provedbe javnog natječaja, sukladno sporazumu između radnika i Škole.

Odgojno-obrazovni radnik izabran za rad u hrvatskoj nastavi u inozemstvu ili osoba koja je izabrana za lektora hrvatskog jezika i književnosti na visokoškolskoj ustanovi u inozemstvu, a koja prije upućivanja ima zasnovan radni odnos u Školi ustanovi na neodređeno vrijeme, ima pravo povratka na rad, na poslove koje je obavljala prije upućivanja, bez provedbe javnog natječaja, sukladno sporazumu između radnika i Škole.

Radnik iz stavaka 1. i 2. ovoga članka ima se pravo vratiti na rad u Školu ako o svojoj namjeri povratka obavijesti Školu najkasnije u roku od sedam dana od dana prestanka trajanja izbora iz stavaka 1. i 2. ovoga članka.

Ako radnik iskoristi pravo iz stavaka 1. i 2. ovoga članka, ima pravo povratka na poslove na kojima je prethodno radio u roku od sedam dana od dana dostave obavijesti iz stavka 3. ovoga članka.”

**Članak 13.**

Članak 106. mijenja se i glasi:

„U slučajevima iz članka 105. stavaka 1. i 2. ovoga Pravilnika kao i u drugim slučajevima u skladu s posebnim propisom ravnatelj Škole dužan je odobriti neplaćeni dopust i povratak na ugovorene poslove koje je radnik obavljao na neodređeno vrijeme.

Za vrijeme neplaćenog dopusta prema stavku 1. ovoga članka prava i obveze iz radnog odnosa ili u vezi s radnim odnosom miruju.

Ako se radnik ne vrati na rad u skladu s odlukom o neplaćenom dopustu ravnatelj Škole treba otkazati ugovor o radu izvanrednim otkazom ugovora o radu uz prethodni postupak propisan Zakonom o radu.“

**Članak 14.**

Ovaj Pravilnik o izmjenama i dopunama Pravilnika o radu stupaju na snagu istekom osmoga (8.) dana od dana objave na oglasnoj ploči Škole.

KLASA: 011-03-24-02/01

URBROJ: 238-27-14-01

Samobor,18.04.2024.

Predsjednica Školskog odbora:

Maja Karlo,prof.

Ovaj Pravilnik o izmjenama i dopunama Pravilnika o radu objavljen je na oglasnoj ploči Škole dana 18.04. 2024. godine te je stupio na snagu dana 26.04. 2024. godine.

Ravnatelj:

Goran Ivan Matoš, prof.

Sukladno člancima 3. i 4. Pravilnika o načinu objave Pravilnika o radu (Narodne novine, broj 146/14) ravnateljOsnovne škole Samobor donosi

# **ODLUKU**

**o objavi Pravilnika o izmjenama i dopunama Pravilnika o radu**

1. Školski odbor Osnovne škole Samobor donio je Pravilnik o izmjenama i dopunama Pravilnika o radu na sjednici održanoj dana 17.04.2024.
2. Pravilnik o izmjenama i dopunama Pravilnika o radu biti će objavljen na oglasnoj ploči dana 18.04.2024. a stupa na snagu istekom osmog (8.) dana od dana objave.
3. Nakon stupanja na snagu, istoga dana Pravilnik o izmjenama i dopunama Pravilnika o radu biti će objavljen na mrežnim stranicama Osnovne škole Samobor.
4. Na zahtjev radnika i o trošku radnika ravnatelj je dužan radniku omogućiti izradu preslike Pravilnika o izmjenama i dopunama Pravilnika o radu.
5. Ova Odluka objavljuje se na oglasnoj ploči Osnovne škole Samobor.

Ravnatelj:

Goran Ivan Matoš, prof.